নিজের পরিচয় দিতে গিয়ে মজা করেই বলতেন— ‘কিশোর কুমার খান্ডোয়াওয়ালে’। এই নিয়ে বাঙালির বেশ ক্ষোভও ছিল। কেন তাঁদের প্রিয় গায়ক নিজের বাঙালি আইডেন্টিটি চেপে যাবেন? কিন্তু কিশোরকুমার গঙ্গোপাধ্যায় নামক এনিগমাটির নিজেকে খন্ডোয়ার মানুষ হিসেবে বর্ণনা করার পিছনে যে কী বিপুল আবেগ রয়েছে, তা তাঁর জীবনের সঙ্গে পরিচিত ব্যক্তি মাত্রেই জানেন।   
কিশোর কুমারের জন্ম খান্ডোয়ায়। বেড়েও উঠেছেন সেখানে। সারা জীবন ধরে সেখানে ফিরে যাওয়ার একটা স্বপ্নও লালন করতেন মনে মনে। আর খান্ডোয়ায় গঙ্গোপাধ্যায়দের বাড়িটিও কালক্রমে হয়ে ওঠে দর্শনীয় স্থান।
কিন্তু দেশের জনপ্রিয়তম গায়কের বাড়িকে ঘিরেই শুরু হয়েছে বিতর্ক। আজ সেই বাড়িতে কেউ বাস করে না। বাড়িটি কালের প্রকোপে জীর্ণও। স্থানীয় পুরসভার পক্ষ থেকে নোটিশ দেওয়া হয়েছে, বাড়ির একাংশ ভেঙে ফেলার জন্য। খন্ডোয়ার বম্বে বাজার এলাকার ‘গৌরীকুঞ্জ’ আজ এই ভাবেই বিতর্কের কেন্দ্রে।

‘গৌরীকুঞ্জ’-এর একাংশ। সৌজন্য: ‘মধ্যপ্রদেশ পত্রিকা’-র ইউটিউব চ্যানেল
কেবল কিশোর নন। তাঁর জ্যেষ্ঠ ভ্রাতা কিংবদন্তি অভিনেতা অশোক কুমারেরও কৈশোরের লীলাভূমি এই বাড়ি। স্বভাবতই এই নোটিশে ক্ষুব্ধ হয়েছেন অনেকেই, জানিয়েছে একাধিক সর্বভারতীয় সংবাদমাধ্যম। জানা গিয়েছে এই বাড়ি কিশোরের আর এক দাদা অনুপ কুমারের ছেলে অর্জুনের অধিকারে রয়েছে। কিন্তু তিনি বা অন্য কেউ এখানে বছরের পর বছর আসেন না। স্থানীয় মানুষের দাবি, ঐতিহাসিক কারণে বাড়িটিকে সংরক্ষণ করা হোক। কিন্তু এই বিষয়ে কোনও উদ্যোগ কোনও তরফেই দেখা যায়নি।